10 जनवरी से नहीं मिलेगा किसानों को कोलार डेम की नहरों से पानी
किसानों का कहना-सीएम के पास जाएंगे
भास्कर संवाददाता | नसरुल्लागंज
कोलार सब डिवीजन की नहरों में 10 जनवरी से सिंचाई के लिए पानी नहीं आएगा। इससे किसानों की परेशानी बढ़ सकती हैं।
उल्लेखनीय है कि नसरुल्लागंज व रेहटी क्षेत्र की 70 फीसदी से अधिक जमीन में कोलार नहर से सिंचाई होती है। रबी सीजन में पलेवा एवं सिंचाई के लिए एक नवंबर से नहरों में पानी छोड़ा गया था, लेकिन बिजली की कमी से लिफ्ट एरिगेशन सिंचाई में पलेवा करने में ही किसानों का महीना बीत गया। वहीं टेल क्षेत्र में भी पानी पहुंचने में महीना लग गया। फिर बतर आने के बाद ऐसे क्षेत्रों में दिसंबर माह के पहले पखवाड़े में किसानों ने बोवनी की। 20 दिन के बाद पहली सिंचाई दिसंबर माह के अंत में की गई। ऐसे में 10 जनवरी से नहर बंद करने से तीसरे पानी की तो बात छोड़ो, कुछ क्षेत्र में दूसरा पानी भी नहीं मिल सकेगा। पानी नहीं मिलने से कुछ किसानों को दो पानी तथा कुछ को एक ही पानी में गेहूं की फसल का उत्पादन लेना पड़ेगा।
10 जनवरी तक मिलेगा पानी
कोलार डेम से सिंचाई और भोपाल पेयजल व्यवस्था में पानी को बांटने के बाद सिंचाई के लिए जो पानी शेष बचा उससे 10 जनवरी तक ही किसानों को पानी दिया जा सकता है। एके डेहरिया, कार्यपालन यंत्री कोलार नहर संभाग नसरुल्लागंज
नसरुल्लागंज-रेहटी की 70 फीसदी जमीन होती है सिंचित
प्रभावित होगा उत्पादन
क्षेत्र का अन्नदाता पिछले तीन-चार वर्षों से रबी हो या खरीफ सीजन में मन के मुताबिक उत्पादन नहीं ले पा रहा है। इससे किसानों की हालात बद से बदतर होती जा रही हैं। रबी सीजन में कोलार डेम में पर्याप्त मात्रा में पानी नहीं भरने से फसल पर भी तलवार लटक गई है। कोलार सब डिवीजन के अधिकारी कह रहे हैं कि दस जनवरी से नहरों में पानी बंद कर दिया जाएगा। ऐसे में गेहूं की फसल में चार सिंचाई के स्थान पर दो सिंचाई होने से उत्पादन में गिरावट आना निश्चित है।
किसान बोले, पानी हमारा है
नहर बंद करने की खबर किसानों तक बात पहुंची तो मानो किसानों के पैरों तले जमीन खिसक गई हो। किसानों का कहना है कि यह कैसी नाइंसाफी हमारे साथ हो रही है। डेम बना हमारे लिए और हमें ही पानी नहीं मिल रहा है। कृषक कमल सिंह दरबार, नरेंद्र यादव, भीम सिंह यदुवंशी, दयाराम यादव का कहना है कि अगर 10 जनवरी को नहर बंद होती है तो हम मुख्यमंत्री निवास पहुंचकर अपनी बात रखेंगे और तीसरे पानी के लिए मांग करेंगे।
कोलार नहर संभाग १० जनवरी को बंद कर देगा नहर।
6 मीटर खाली रह गया था डेम
बीरपुर स्थित कोलार डेम के पानी से रेहटी, नसरुल्लागंज क्षेत्र की 70 फीसदी जमीन की सिंचाई की जाती है। वहीं नए भोपाल की आधी आबादी की भी प्यास इसी डेम से बुझती है। यह तभी संभव है जब डेम अपनी पूर्ण क्षमता 462 मीटर तक भर जाए। इस बार अल्पवर्षा के चलते कोलार बांध 456 मीटर तक की भर पाया था। इसके चलते सरकार और प्रशासन ने सर्व सम्मति से यह निर्णय लिया कि पानी की क्षमता के अनुसार भोपाल को पेयजल की व्यवस्था और नसरुल्लागंज-रेहटी क्षेत्र के किसानों को सिंचाई के लिए पानी की व्यवस्था की जाए। इससे कोलार डेम से किसानों के लिए 10 जनवरी के बाद पानी बंद कर दिया जाएगा।
hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva